**1.pielikums**

**“****Satiksmes ministrijas ēkas Gogoļa ielā 3, Rīgā ielas fasādes loga pārbūve par ieejas durvīm vides pieejamības nodrošināšanai”**

DARBA UZDEVUMS

1. **Ievads**

Valstij, Satiksmes ministrijas personā, reģistrācijas numurs 90000088687, piederošā administratīvā ēka Gogoļa ielā 3, Rīgā (ēkas kadastra apzīmējums 01000040144002), izvietota uz zemesgabala, kas pieder Latvijas valstij, Satiksmes ministrijas personā.

Saskaņā ar starp VAS “Latvijas dzelzceļš” (turpmāk – LDZ) un Satiksmes ministriju noslēgto Īpašumu pārvaldīšanas līgumu L-30/2015, Vienošanās Nr.2 L-2683/2019, LDZ pienākums ir veikt ēkas pārvaldīšanas un apsaimniekošanas darbus.

Saskaņā ar Vides pieejamības vadlīnijām publiskām būvēm un telpām un publiskajai ārtelpai pārvaldes iestādēm ir jāatbilst vides pieejamības prasībām gan klientiem, gan darbiniekiem ar funkcionāliem traucējumiem. Tādējādi jāizveido ieejas durvis, kas atbilst minētajām prasībām un nodrošina mūsdienīgu, ērtu un drošu iekļūšanu ēkā personām ar kustību traucējumiem.

1. **Mērķis**
	1. Vides pieejamības prasību izpilde;
	2. Veikt pasākumus dzelzceļa apsaimniekošanā nodotās ēkas uzlabošanai, sakārtošanai, mūsdienīgai un drošai ekspluatācijai.
2. **Darba uzdevums**
	1. Izstrādāt ēkas Gogoļa ielas fasādes AR sadaļu tādā apjomā un detalizācijā, kāda nepieciešama Būvniecības informācijas sistēmā (turpmāk – BIS) paskaidrojuma raksta iesniegšanai, tai skaitā arhitektoniskos uzmērījumus;
	2. Izstrādāt paskaidrojuma raksta dokumentāciju loga pārbūvei par ieejas durvīm no Gogoļa ielas;
	3. Izstrādāt Darbu organizācijas projektu;
	4. Izstrādāto dokumentāciju saskaņot VAS “Latvijas dzelzceļš” Nekustamā īpašuma pārvaldē un Būvvaldē, ievietojot to BIS.

Projektētās no jauna izveidojamās ieejas durvis paredzēts izbūvēt ēkas cokola stāva telpas Nr.007-46 loga ailē. Ēkā paredzēts iekļūt no Gogoļa ielas puses, padziļinot esošo loga aili līdz vienam līmenim ar trotuāra virsmas līmeni, neveidojot slieksni, kā arī tā, lai neveidotos līmeņu starpība starp gājēju ietvi un telpas iekšpusē izbūvējamo platformu.

Projektējamo ieejas durvju konstrukcija jāparedz no trieciendroša stikla paketēm alumīnija rāmī. Jāizstrādā ieejas sliekšņa konstruktīvais risinājums.

Durvju arhitektoniski vizuālo risinājumu izveidot mūsdienīgu un saskaņotu ar fasādes arhitektonisko izskatu. Iezīmēt ieejas mezglam nepieciešamo marķējumu izvietojumu, kā arī citas vizuālās vai taktilās atzīmes, ja nepieciešams vai noteikumi to paredz. Blakus durvīm paredzēt izsaukuma pogu un sarunu iekārtu, virs durvju ailes paredzēt apgaismes ķermeni. Durvju vēršanās virzienu paredzēt evakuācijas ceļa virzienā – uz ārpusi.

*\*“Durvīm jāatbilst normatīvajiem aktiem, ievērot Noteikumi par Latvijas būvnormatīvu LBN 208-15 “Publiskas būves” Rekomendācijas 1. Durvju vērtnes platumam jābūt vismaz 0,9 m, un tam jākontrastē ar sienu krāsu. Durvīm jābūt viegli atveramām vismaz 90o leņķī, un tās fiksējas atvērtas vismaz 15 sek. 2. Ja durvju sistēmai ir vairākas durvju vērtnes, tad vismaz vienai no durvju vērtnēm ir jāatbilst pieejamības prasībām. 3. Durvju, kas atveramas mehāniski, rokturim jābūt ērti satveramam, un roktura uzspiediena spēkam nevajadzētu būt lielākam par 1 kg. Durvju rokturis ir 0,9 m augstumā, un tas kontrastē ar durvju krāsu. Ja durvis ir ar aizvērējmehānismu, tad atvēršanas slodzei nevajadzētu būt lielākai par 2 kg. 4. Abpus ieejas durvīm jābūt brīvam manevrēšanas laukumam 1,5 m diametrā. Gadījumos, ja ir dubultās durvis, manevrēšanas laukums jānodrošina arī starp durvīm. 5. Durvīm, rokturiem un durvju aplodām jākontrastē ar sienas un grīdas krāsu. 6. Stiklotu durvju vērtņu aizpildījumam jābūt izgatavotam no rūdīta vai armēta stikla. Pieejamā maršrutā nedrīkst izmantot bezrāmju stikla durvis. 7. Durvīm iekšpusē ieteicams izvietot rokturi, kas palīdzētu durvis aizvērt, sevišķi svarīgs šāds rokturis ir higiēnas telpās. Nav pieļaujams izmantot apaļos, pagriežamos durvju rokturus. 8. Durvju furnitūra (darbojošās ierīces, piemēram, rokturi, atloki, aizbīdņi un slēdzenes) ir izmantojama, rīkojoties ar slēgtu dūri, kā arī neprasa precīzu pirkstu kustību kontroli, stingru satvērienu, saspiežot vai atvelkot rokas.”*

*\*Avots: Vides pieejamības vadlīnijas publiskām būvēm un telpām un publiskajai ārtelpai.*

Projekta dokumentāciju izstrādāt atbilstoši Būvniecības likumam, Ministru kabineta 2014.gada 19.augusta noteikumiem Nr.500 “Vispārīgie būvnoteikumi”, Ministru kabineta 2014.gada 2.septembra noteikumiem Nr.529 ”Ēku būvnoteikumi”, LBN 201-15 ”Būvju ugunsdrošība” Noteikumi par Latvijas būvnormatīvu LBN 208-15 “Publiskas būves”, Ministru kabineta 2021.gada 19.oktobra noteikumiem Nr.693 “Būvju vispārīgo prasību būvnormatīvs LBN 200-21”, Vides pieejamības vadlīnijām publiskām būvēm un telpām un publiskajai ārtelpai, un citām normatīvo aktu prasībām.

Objekta apsekošana uz vietas kopā ar Pasūtītāja pārstāvi obligāta.

1. **Rezultāts**
	1. Saskaņota projekta dokumentācija (būvniecības iecere) ieejas durvju izbūvei administratīvajai ēkai Gogoļa ielā 3, Rīgā, lai nodrošinātu piekļuvi personām ar kustību traucējumiem.

***Iekštelpu remontdarbi un iekštelpā izbūvējamās platformas ar pacēlāju plānojums nav šī darba uzdevuma sastāvā. Cēlējplatformas un pacēlāja tehniskie parametri tiks saskaņoti atsevišķi.***

1. **Laiks un resursi**
	1. Darbs tiks veikts uz līguma pamata, kuru noslēgs pasūtītājs  - LDZ un darba izpildītājs, kas ir atbildīgs par darba uzdevuma sekmīgu un kvalitatīvu izpildi, apakšlīgumu slēgšanu un par konsultācijām ar jebkuru citu trešo personu, institūcijām vai ekspertiem.
	2. Izpildītājam savā piedāvājumā jāparedz visi ar Līguma izpildi saistītie izdevumi, tai skaitā būvkonstruktora piesaistei, ja nepieciešams.

**6. Darbu izpildes termiņš**

Darbu veikšana – paskaidrojuma raksta izstrāde un iesniegšana BIS 20 kalendāra dienu laikā no līguma parakstīšanas dienas, izskatīšanai un saskaņošanai Rīgas Pilsētas attīstības departamentā – 30 kalendāra dienas, pavisam kopā līguma izpildei – 50 kalendāra dienas.

Pēc Līguma noslēgšanas Izpildītājam projekta izstrādei un ievietošanai BIS tiks izsniegta ēkas un zemesgabala īpašumtiesības apliecinoša dokumentācija un ēkas kadastrālās uzmērīšanas lieta.